'My dogter het haar aanvaller geken' | News24
'My dogter het haar aanvaller geken'
Micaylen Hendricks (14) van Moeggesukkel se lyk is vyf dae na haar verdwyning in 'n verlate opslaanhuis in Moeggesukkel, net langs Uitenahge, aangetref, Foto: Morné du Randt
"My kind het haar vermeende moordenaar geken. Hy het by ons aan huis gekom."
Só het 'n gebroke Desireé Ludick (neé Hendricks), ma van die vermoorde Kayla Hendricksgesê.
"Ek is moeg van mense wat stories bylas. My kind het nié met die man boodskappe op WhatsApp uitgeruil voordat sy verdwyn het nie. Sy is ook nie seksueel aangerand nie. Die polisie het wel aan ons gesê dit lyk asof sy verwurg is."
Kayla, van die Moeggesukkel-nedersetting, het verlede week op Woensdag vermis geraak toe haar ma haar gevra het om vir haar bababoetie 'n doek by 'n nabygeleë winkel te gaan koop. Haar lyk is Sondagaand in 'n opslaanhuis aan die rand van Moeggesukkel gekry.
"Die polisie het aan ons gesê die vermeende moordenaar het my kind by die winkel gekry en onder valse voorwendsels na sy opslaanhuis, reg oorkant die winkel, gelok.
"Sy wou so graag haar eie selfoon hê en hy het glo aan haar gesê sy moet daar gaan kyk na 'n selfoon wat ek en haar pa vir haar kon koop," het Ludick gesê.
Die verdagte wat die naweek in hegtenis geneem is, het gister in die landdroshof in Uitenhage verskyn. Intussen is die gemeenskap geskok oor so iets helder oordag kon gebeur.
"Die 'plek' is ongesond. Dit is al die hoeveelste moord wat die afgelope tyd hier gepleeg is," het Jonathan Kuka (23), 'n inwoner van Moeggesukkel, gesê.
Nog 'n inwoner, Denzel Matthews (22), het gesê hy voel baie sleg oor Kayla se dood. "Ons almal het haar geken. Sy het dit nie verdien nie. Ek is ook bitter ontevrede oor die misdaad wat so hoogty vier in dié plakkerskamp."
By die laerskool in Rosedale, Uitenhage, waar Kayla 'n gr. 6-leerling was, het leerlinge Dinsdagoggend gehoor van haar dood.
Larry de la Harpe, hoof van Dalrose Primêre Skool, het gesê hulle is diep bedroef oor Kayla se "onnodige" dood.
"Ons is kwaad en gegrief. Sy was 'n onskuldige kind en haar hele lewe het voor haar gelê. Sy het dit nie verdien nie. Ons gaan seker maak dat die hele skool berading ontvang," het De la Harpe gesê.
Kayla se klasonderwyser, Vernon Miles, het haar as 'n stil en teruggetrokke kind bestempel.
"Ek het nog [verlede] Dinsdag van haar 'n voorbeeld gemaak in die klas en gevra of die ander nie maar soos sy kan wees nie. Haar dood is 'n groot skok. Ek het nie woorde nie," het 'n hartseer Miles gesê.